  Виталий Пронин Кылем арня пумын гурт удысъя но сиён-юонъя министр Ольга Абрамова тупен-тупен валэктӥз, малы шаерысьтымы куд-ог интыосын мушъёс тросэн быризы. Таӵе югдур 2-3 арлы одӥг пол ке но кылдылэ. Фото: Д. ГусевТрос мушъёс быризы Алнаш, Вавож, Вотка, Кизнер, Пичи Пурга, Ува но Шаркан ёросъёсын. Оглом вераса, 213 муш семья (кин вазиськиз, соослэсь гинэ лыдъямын), вань мушъёслэн 0,3 процентсы луэ. Муш возисьёслэсь сюлмаськонъёссэс лыдэ басьтӥз но ветеринарияя управление. Нимысьтыз эскеронъёс ортчо, арня пумын тодмо луоз, малы мушъёс быризы. Нош али мушъёслэсь быронзэс яд суретъёсын герӟало. Угось ӵапак та вакытэ вылӥ пусъем ёросъёсысь гурт хозяйствоос рапсэз пазяллям нымы-кибыез быдтӥсь суретъёсын. Котькытынлэсь трос мушъёс быремын Алнаш ёросын - 127 семья, ёросысь гурт хозяйствоосты татын янгыше уськытыны уг луы. Угось, артысь Татарстанысь бусыосты ядэн пазяллям. Туннэ нуналлы шаерамы 70 сюрс пала уморто лыдъяське. Доразы 1-2 уморто возисьёс лачак на. Мушъёслэн быремзы трос изъян вае, но бусыысь рапсэз яд суретъёсын ӧд пазя ке, гурт удыс 10 поллы тросгес ыштонъёс адӟоз. Ольга Абрамова ивортэмъя, шаерысьтымы гурт хозяйствоос рапс кизё 14 сюрс гектар муос вылэ. Вавож ёросысь 3 гуртын 22 муш семья быриз, та ёросысь гурт хозяйствоослэн 1 сюрс 200 гектар вылын рапс будэ. Ядэн ӧз пазялэ ке, та ёрос гинэ 33 миллион манет тыр ыштонъёс адӟоз. Ольга Абрамова шуэмъя, гурт хозяйствоос берло дыре ядохимикатъёсыз тросгес уже кутоно луо, рапсэз, кылсярысь, гужем ӵоже 3-5 пол пазяло. Озьыен, яд суретъёс чечые но пыӵало. Хозяйствоосын кивалтӥсьёс муш возисьёсты дыраз алыны кулэ, бусыоссэс суретъёсын пазялозы шуыса. Ческыт сяська доры мушъёс шорлыдын 3-4 иськем лобало, куд-ог дыръя 7 иськеме но вуо. Валентина Емельянова  